**1 Ioan – llythyr am gariad.**

**1 Ioan 5 (16-17)**

*16Os gwelwch chi Gristion arall yn gwneud rhywbeth sy'n amlwg yn bechod ond sydd ddim yn bechod marwol, dylech chi weddïo drostyn nhw, a bydd Duw yn rhoi bywyd iddyn nhw. Sôn ydw i am y rhai hynny sy'n pechu, ond dydy eu pechod nhw ddim yn bechod marwol. Mae'r fath beth yn bod a phechod marwol. Dw i ddim yn dweud wrthoch chi am weddïo ynglŷn â hwnnw.**17 Mae gwneud unrhyw beth o'i le yn bechod, ond dydy pob pechod ddim yn bechod marwol.*

*...........*

Adnod 16: Dydy cariad ddim yn golygu gadael i bobl wneud beth bynnag maen nhw eisiau ei wneud. O leiaf ddwy waith yn y llythyr hwn mae Ioan wedi pwysleisio pwysigrwydd ufudd-dod i air Duw. Yma mae’n rhoi arweiniad i’r Cristnogion cynnar ynglŷn â beth i’w wneud os oedd un ohonyn nhw yn pechu’n amlwg.

**Yn amlwg** – yn weledol i bawb. Rydyn ni’n gallu pechu heb i neb arall wybod – yn ein meddyliau neu mewn gweithredoedd bach slei. Mae’r Beibl yn glir bod rhaid cyffesu ein pechodau a gofyn am faddeuant. Os ydy Cristion yn pechu’n amlwg mae’n rhaid delio â’r mater yn sensitif. Rhaid gweddïo dros y person.

**Pechod marwol:** gwadu mai Iesu ydy Mab Duw. Mae hyn yn golygu eu bod yn dewis marwolaeth ysbrydol ac yn gwrthod bywyd tragwyddol. Nid sôn am bobl sydd heb glywed y newyddion da am Iesu mae Ioan – ond sôn am bobl sydd wedi gwneud proffes o ffydd yn Iesu ac wedyn yn newid eu cân. Mae pethau’n ddu iawn arnyn nhw.

Adnod 17: Rydyn ni i gyd yn gwneud pethau sy’n is na safon perffaith Duw bob dydd! Nid dim ond llofruddiaeth neu ddwyn sy’n ‘bechodau’. Mae Duw yn maddau’n beiau ni, ac yn anghofio amdanyn nhw oherwydd bod Iesu wedi cymryd y gosb yn lle bob un sy’n credu ynddo. Felly, *Mae gwneud unrhyw beth o'i le yn bechod, ond dydy pob pechod ddim yn bechod marwol.* Os dyn ni yng Nghrist, yn bobl sy’n credu ynddo, mae maddeuant ar ein cyfer bob amser.

**Meddwl mwy: Rhufeiniaidi6: 19-23 –** Sut mae bywydau’n newid ar ôl dod i gredu’n Iesu?